題牛相公歸仁里宅新成小灘
作者：白居易
朝代：唐

paragraphs: 平生見流水，見此轉留連。
況此朱門內，君家新引泉。
伊流決一帶，洛石砌千拳。
與君三伏月，滿耳作潺湲。
深處碧磷磷，淺處清濺濺。
碕岸束嗚咽，沙汀散淪漣。
翻浪雪不盡，澄波空共鮮。
兩岸灩澦口，一泊瀟湘天。
曾作天南客，漂流六七年。
何山不倚杖，何水不停船。
巴峽聲心裏，松江色眼前。
今朝小灘上，能不思悠然。